Κανονισμός (ΕΚ) αριθ. 349/2001 της Επιτροπής

της 21ης Φεβρουαρίου 2001

για την τροποποίηση του κανονισμού (ΕΟΚ) αριθ. 94/92 περί θεσπίσεως λεπτομερών κανόνων εφαρμογής του καθεστώτος εισαγωγής από τρίτες χώρες που προβλέπεται στον κανονισμό (ΕΟΚ) αριθ. 2092/91 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(1), όπως τροποποιήθηκε τελευταία από τον κανονισμό (ΕΚ) αριθ. 2020/2000 της Επιτροπής(2), και ιδίως το άρθρο 11 παράγραφος 1,

Εκτιμώντας τα ακόλουθα:

(1) Το άρθρο 11 παράγραφος 1 του κανονισμού (ΕΟΚ) αριθ. 2092/91 ορίζει ότι τα προϊόντα που εισάγονται από τρίτη χώρα μπορούν να κυκλοφορήσουν στο εμπόριο, μόνο εφόσον κατάγονται από τρίτη χώρα η οποία περιλαμβάνεται στον κατάλογο που καταρτίζεται σύμφωνα με τους όρους που θεσπίζονται στο άρθρο 11 παράγραφος 2 του κανονισμού (ΕΟΚ) αριθ. 2092/91. Ο κατάλογος αυτός καθορίζεται στο παράρτημα του κανονισμού (ΕΟΚ) αριθ. 94/92 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2426/2000(4).

(2) Η Ουγγαρία ζήτησε από την Επιτροπή την τροποποίηση των όρων υπαγωγής της στον κατάλογο, έτσι ώστε να επιτραπεί η εισαγωγή πρώτων υλών βιολογικής παραγωγής. Η Ουγγαρία υπέβαλε τις πληροφορίες που απαιτούνται σύμφωνα με το άρθρο 2 παράγραφος 5 του κανονισμού (ΕΟΚ) αριθ. 94/92. Η εξέταση των πληροφοριών που υποβλήθηκαν οδήγησε στο συμπέρασμα ότι οι απαιτήσεις είναι ισοδύναμες με εκείνες που προκύπτουν από την κοινοτική νομοθεσία.

(3) Η Αργεντινή παρέσχε όλες τις απαιτούμενες εγγυήσεις όσον αφορά την παραγωγή και τον έλεγχο των ζώων και των ζωικών προϊόντων. Συνεπώς, η προθεσμία υπαγωγής που λήγει στις 28 Φεβρουαρίου 2001 πρέπει να παραταθεί για μία ακόμη περίοδο προκειμένου να συνεχιστούν οι εισαγωγές.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 14 του κανονισμού (ΕΟΚ) αριθ. 2092/91,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΟΚ) αριθ. 94/92 τροποποιείται όσον αφορά την Αργεντινή και την Ουγγαρία όπως εμφαίνεται στο παράρτημα του παρόντος κανονισμού.

Άρθρο 2

Ο παρών κανονισμός τίθεται σε ισχύ την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Φεβρουαρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 198 της 22.7.1991, σ. 1.

(2) ΕΕ L 241 της 26.9.2000, σ. 39.

(3) ΕΕ L 11 της 17.1.1992, σ. 14.

(4) ΕΕ L 279 της 1.11.2000, σ. 19.

ΠΑΡΑΡΤΗΜΑ

Το σημείο 5 του κειμένου που αναφέρεται στην Αργεντινή αντικαθίσταται από το ακόλουθο κείμενο: "5. Διάρκεια της υπαγωγής: 30 Ιουνίου 2003."

Το σημείο 2 του κειμένου που αναφέρεται στην Ουγγαρία αντικαθίσταται από το ακόλουθο κείμενο: "2. Καταγωγή: τα προϊόντα της κατηγορίας 1 στοιχείο α) και τα βιολογικώς παραγόμενα συστατικά προϊόντων της κατηγορίας 1 στοιχείο β) που έχουν παραχθεί στην Ουγγαρία ή έχουν εισαχθεί στην Ουγγαρία:

- είτε από την Ευρωπαϊκή Κοινότητα

- είτε από τρίτη χώρα στο πλαίσιο καθεστώτος που αναγνωρίζεται ως ισοδύναμο σύμφωνα με τις διατάξεις του άρθρου 11 παράγραφος 1 του κανονισμού (ΕΟΚ) αριθ. 2092/91."